KOMISIJOS REGLAMENTAS (EB) Nr. 1403/2005
2005 m. rugpjūčio 26 d.
nustatantis tam tikrus orientacinius kiekius ir individualias ribas dėl papildomo bananų kiekio importo į naujas valstybes nares licencijų išdavimo ketvirtam 2005 m. ketvirčiui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio 1 dalį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1),
kadangi:
(1)
Komisijos reglamentu (EB) Nr. 1892/2004 (2) buvo priimtos pereinamojo laikotarpio priemonės, kurių reikia palengvinti naujųjų valstybių narių perėjimą nuo joms taikytos tvarkos iki jų įstojimo į ES prie importo tvarkos, kuri taikoma pagal bendrą bananų rinkos organizavimą 2005 m. Kad būtų užtikrinta rinkos pasiūla, ypač naujose valstybėse narėse, tuo reglamentu pereinamajam laikotarpiui buvo nustatytas papildomas kiekis, kad būtų išduodamos importo licencijos. Šis papildomas kiekis turi būti reguliuojamas naudojant 2001 m. gegužės 7 d. Komisijos reglamentu (EB) Nr. 896/2001, nustatančiu Tarybos reglamento (EEB) Nr. 404/93 taikymo išsamias taisykles, sukurtus bananų importo į Bendriją tvarkos mechanizmus ir priemones (3).
(2)
Reikėtų nustatyti pagal šį papildomą kiekį 2005 metų ketvirto ketvirčio galimą importo kiekį atsižvelgiant į Reglamento (EB) Nr. 1892/2004 3 ir 4 straipsniuose nustatytą papildomo kiekio dydį 2005 metams ir į importo licencijas, išduotas per pirmuosius tris 2005 m. ketvirčius.
(3)
Kadangi šis reglamentas turi būti pradėtas taikyti prieš paraiškų licencijoms ketvirtajam 2005 m. ketvirčiui gauti pateikimo laikotarpį, šis reglamentas turėtų įsigalioti nedelsiant.
(4)
Šio reglamento nuostatos turi būti taikomos ūkio subjektams, įsikūrusiems Bendrijoje ir registruotiems pagal Reglamento (EB) Nr. 1892/2004 5 ir 6 straipsnius.
(5)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2005 m. ketvirtą ketvirtį galimo importo kiekis pagal papildomą bananų importo kiekį, numatytą Reglamento (EB) 1892/2004 3 straipsnio 1 dalyje, yra nustatytas priede.
2. Ketvirtam 2005 m. ketvirčiui importo licencijų pagal papildomą kiekį paraiškose:
a)
pateiktose tradicinio ūkio subjekto, negali būti nurodytas kiekis, viršijantis skirtumą tarp pagal Reglamento (EB) Nr. 1892/2004 5 straipsnio 5 dalį nustatyto ir pranešto referencinio kiekio ir kiekių, nurodytų pirmiesiems trims 2005 metų ketvirčiams išduotose importo licencijose, sumos;
b)
pateiktose netradicinio ūkio subjekto, negali būti nurodytas kiekis, viršijantis skirtumą tarp pagal Reglamento (EB) Nr. 1892/2004 6 straipsnio 6 dalį nustatyto ir pranešto metinio kiekio ir kiekių, nurodytų pirmiesiems trims 2005 metų ketvirčiams išduotose importo licencijose, sumos.
Prie importo licencijų paraiškų turi būti pridedama (-os) ankstesniems 2005 m. ketvirčiams išduotos (-ų) importo licencijos (-ų) kopija (-os).
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 26 d.